آمریکا استخباراتینین الینده، روسیا پرزیدنتی ولادیمیر پوتینین روسیا اوردوسو باشچیلارینا اوکراینایا سالدیری امری وئردیگینه دایر بیلگی اولدوغو ادعا ائدیلدی.
روسیا ایله اوکراینا آراسینداکی گرگینلیک آرتارکن، آمریکا استخباراتی مئدیایا ماراقلی بیر ادعا سیزدیردی.
واشینگتن پست قزئتی و سی‌ان‌ان تلویزیونونون آمریکالی مقاملارا دایاندیردیغی خبرینده، آمریکا استخباراتینین الینده، پوتینین اوکراینایا سالدیری امرینین اوردو باشچیلارینا گئتدیگینه دایر بیلگی اولدوغو ادعا ائدیلدی.
خبرلرده بو بیلگینین واشینگتنا گئچه‌ن هفته چاتدیغی و پرزیدنت جو بایدن و خاریجی ایشلر باخانی آنتونی بلینکنین بونا دایاناراق، پوتینین اوکراینانی ایشغال ائتمه قرارینا گلدیگی باره‌ده آچیقلاما وئردیگی ادعا ائدیلیر.
بو بیلگی روسیا طرفین‌دن، یالنیز یانیلتما آماجی ایله یاییلمیش اولابیله‌جگی ده دارتیشیلیر.
بایدن جمعه گونو، ولادیمیر پوتینین اوکراینانی ایشغال ائتمه قراری وئردیگی قناعتینه گلدیگینی و روسیا اوردوسونون کیئوی ایشغال ائده‌بیله‌جگینی ایفاده ائتمیشدی.
بلینکن ایسه بازار گونو سی‌ان‌ان کانالیندا، روسیانین بؤلگه‌ده‌کی فعالیتلرینی "گئرچک بیر ایشغال پروسه‌سینین باشلانغیجی" اولاراق یوروملامیشدی.
اؤته یاندان، آغ ائو، پرزیدنت جو بایدنین، موسکوانین اوکراینایا قارشی بیر ایشغال حرکتینین اولماماسی حالیندا، روسیا دؤولت باشقانی پوتینله گؤروشمه‌گی قبول ائتدیگینی آچیقلادی.
